420 (cannabiskultur)

**420**, **4:20** eller **4/20**, er et kodebegrep innenfor cannabiskulturen som viser til konsum av cannabis, særlig rundt klokken 16:20. Slanguttrykket viser også til årlige feiringer den 20. april, som har utviklet seg til en internasjonal markering for både feiring og aktivisme knyttet til legalisering av cannabis.

Uttrykket har sitt opphav i California i 1970-årene og har siden blitt spredt globalt gjennom musikkmiljøer og populærkultur. Dagen 20. april markeres over hele verden med arrangementer, demonstrasjoner og sivil ulydighet. Også i Norge har datoen ført til både politiske markeringer og medieoppmerksomhet, blant annet i form av politiaksjoner, avslag på personlige bilskilt, og åpning av en cannabiskafé som del av en protest mot norsk rusmiddelpolitikk.

I 2014 fjernet delstaten Colorado et trafikkskilt med tallet 420 etter gjentatte tyverihendelser; skiltet ble senere erstattet med tallkombinasjonen 419.99. Det har også blitt observert at hotellgjester har benyttet rom med nummer 420 til å innta cannabis, noe som har medført at enkelte hoteller har valgt å demontere slike romnummer.

## Opprinnelse
I 1971 begynte fem elever ved San Rafael High School i California å bruke uttrykket «4:20» i forbindelse med en plan om å lete etter en forlatt marihuana-plantasje, basert på et kart laget av dyrkeren selv. Gruppen kalte seg « Waldos», et navn som ifølge dem stammet fra deres faste møtested ved en vegg utenfor skolen («a wall outside the school»). De pleide å møtes ved Louis Pasteur-statuen på skolens område klokken 16:20 (4:20 pm), og omtalte planen som «4:20 Louis». Etter flere mislykkede forsøk på å finne plantasjen, forkortet de uttrykket til «4:20», som etter hvert ble en intern kode for cannabiskonsum blant medlemmene.

Steven Hager fra magasinet *[[High Times]]* spilte en sentral rolle i å popularisere Waldos-historien. Den første omtalen av 4:20-røyking og en 4/20-feiring i *High Times* kom i mai 1991, mens koblingen til Waldos-gruppen først ble presentert i desember 1998. Hager tilskrev den tidlige spredningen av uttrykket til tilhengere av bandet Grateful Dead, etter at «Waldo» Reddix ble roadie for bandets bassist Phil Lesh. Ifølge Hager ble klokken 16:20 ansett som et sosialt akseptabelt tidspunkt for å konsumere cannabis.

## Internasjonal dag
20. april (4/20 i amerikansk datoform) har utviklet seg til en internasjonal motkulturhøytid, der mennesker samles for å feire og konsumere cannabis. Mange av arrangementene på denne dagen har også et politisk preg og brukes til å fremme synspunkter om legalisering av cannabis. Vivian McPeak, grunnlegger av Seattle Hempfest, har beskrevet 20. april som «halvt feiring og halvt kall til handling». Paul Birch har omtalt det som en global bevegelse, og antyder at slike markeringer ikke lar seg stanse.

Flere cannabisbrukere markerer dagen med sivil ulydighet ved å samles offentlig for å røyke cannabis klokken 16:20. Samtidig arrangeres det politiske demonstrasjoner over hele verden til støtte for legalisering av cannabis.

## Norge
### 2018: Politiaksjon
Politiet i Kristiansand gjennomførte en aksjon 20. april 2018 med mål om å avdekke cannabisbruk, særlig blant førstegangsbrukere. Totalt 13 personer ble pågrepet, hvorav seks ikke tidligere hadde vært involvert i narkotikasaker. Én av de pågrepne var under 18 år og ble tilbudt alternativ straffereaksjon.

### 2021: Personlig bilskilt
Den norsk-britiske musikkprodusenten Alan Walker søkte tidlig i 2021 om å få et personlig bilskilt med tallkombinasjonen «». Søknaden ble avslått av Statens vegvesen, som mente kombinasjonen kunne assosieres med bruk av illegale rusmidler.

### 2024: Cannabiskafé
Den menneskerettighetsengasjerte aktivisten Roar Mikalsen, leder for Alliansen for rettighetsorientert ruspolitikk (AROD), åpnet 20. april 2024 en cannabiskafé kalt *Norske tilstander* på Bislett i Oslo. Kaféen var ment som en form for sivil ulydighet og skulle sette fokus på norsk rusmiddelpolitikk. Kaféen var åpen i omtrent én time og solgte cirka 600 gram cannabis for rundt  kroner, før politiet stengte virksomheten og anmeldte Mikalsen for salg av narkotika.

Politiet besluttet å ikke straffeforfølge kjøperne. Mikalsen ble imidlertid dømt til 120 dager ubetinget fengsel, og pålagt å betale nærmere  kroner i erstatning og saksomkostninger. I tillegg fikk han en bot på  kroner for gjentatte avbrytelser under rettssaken, der han blant annet kalte dommeren «inkompetent» og en «slange». Han ble også dømt for blant annet å ha sendt cannabis med post til statsminister Jonas Gahr Støre og justisminister Emilie Mehl.

## Se også
* Marihuanamarsjen, årlig politisk demonstrasjon for å oppheve totalforbudet av cannabisplanten
* Myten om hvit lighter, vandrehistorie integrert med cannabiskultur

## Fotnoter

## Referanser


## Eksterne lenker
*